In nomine sancte et individue Trinitatis. Notum sit omnibus, tam futuris quam presentibus, quod ego Petrus, comes Nivernensis, veniens in capitulum Sancti-Germani Autisiodorensis, coram positis Radulfo, abbate, et fratribus ejusdem loci, medietatem nemoris quod dicitur Magna-Brueria et de Monbolun, quam ipsi mihi dederant, et quicquid in eodem nemore juris habebam, tam in magnis forefactis quam in custodia haiarum, et aliis omnino rebus, redonavi eis et guerpivi, et in manu abbatis bona fide resignavi; itaque neque ego, neque heredes mei, comites Nivernenses vel Autisiodorenses in predicto nemore aliquid habere vel reclamare poterunt. Predicti vero abbas et fratres, ad preces meas et aliorum nobilium virorum, dederunt et concesserunt nobili viro Drogoni de Merloto partem illam predicti nemoris Bruerie quam ego resignaveram eis, sub eodem pacto et eisdem conventionibus quas ego cum eis et ipsi mecum de predicto nemore habueramus. Forma ergo conventionum inter nos habitarum que antea in carta mea habebatur, nunc eodem tenore exprimitur. In nomine sancte et individue Trinitatis. Ego P., comes Nivernensis, et cetera, de verbo ad verbum, sicut in littera precedenti. Sub his ergo condicionibus et conventionibus predictus Drogo jam dictam medietatem nemoris de Brueria in pleno capitulo, assensu omnium fratrum, de manu abbatis recepit, omnesque prescriptas conventiones, sicut autentico meo continentur erga ecclesiam, se, suosque heredes firmiter et fideliter tenere et observare jurejurando firmavit. Quicunque eciam de heredibus suis predicti partem nemoris jure hereditario possidebit, antequam in ea dominium aliquid exerceat, similem fidelitatem in capitulo Sancti-Germani abbati et fratribus faciet. Nemusculum vero de Monbolun concessit idem dominus D., et dimisit prenominatis abbati et monachis ut illud extirpent et ad opus suum in terram arabilem redigant, propriisque carrucis excolant. Acta sunt hec Autisiodori, apud Sanctum-Germanum, in pleno capitulo, anno Incarnacionis dominice Mº Cº XCº octavo.